Forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på ungdomsområdet

(forelagt af Kommissionen)

BEGRUNDELSE

Indledning

Foruden traktatens bestemmelser om unionsborgerskab peges der i en række nyere meningstilkendegivelser på behovet for at fremme et aktivt medborgerskab, navnlig blandt unge:

-I Kommissionens hvidbog om nye styreformer slås der til lyd for, at borgerne skal deltage i alt fra udformningen til gennemførelsen af politikkerne, og at civilsamfundet og de organisationer, der indgår i det, skal inddrages.

-I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne, og navnlig de unge, kan bringes nærmere på det europæiske projekt og de europæiske institutioner.

-I Kommissionens hvidbog "Et nyt afsæt for europæisk ungdom" fremsættes det synspunkt, at de unges deltagelse bør fremmes, og der slås bl.a. til lyd for at styrke strukturer, hvor de unge kan udfolde deres vilje til at udtrykke sig.

-I Europa-Parlamentets beslutning af 14. maj 2002 om Kommissionens hvidbog hedder det bl.a., at de politikker, der foreslås i hvidbogen, bør omsættes til konkrete handlinger, og at der bør stilles de nødvendige budgetmidler til rådighed herfor ud over bevillingerne til ungdomsprogrammet.

Baggrund

Via to budgetposter i budgettets del A har der i en årrække været ydet støtte til fremme af organer, der er aktive på europæisk plan på ungdomsområdet:

-A-3023 om samfinansiering af EU's Ungdomsforums driftsudgifter

-A-3029 om støtte til internationale, ikke-statslige ungdomsorganisationer.

Det Europæiske Ungdomsforums aktiviteter er bl.a. følgende:

-at være repræsentant for de unge over for Den Europæiske Union

-at koordinere medlemmernes holdninger over for Den Europæiske Union

-at formidle oplysninger om ungdommen til EU-institutionerne

-at formidle oplysninger om Den Europæiske Union til de nationale ungdomsråd og ikke-statslige organisationer

-at bidrage til nye rammer for samarbejde på ungdomsområdet fastlagt på EU-plan

-at fremme debatter og idéarbejde vedrørende ungdommen i Europa og vedrørende EU's indsats for de unge.

Ungdomsorganisationernes aktiviteter, der bidrager til styrkelse og effektivisering af Fællesskabets indsats, er bl.a. følgende:

-at være repræsentant for de berørte parter på fællesskabsplan

-at stå for udveksling af unge og volontørtjenester

-at gennemføre uformelle programmer inden for almen uddannelse og erhvervsuddannelse

-at føre debat om ungdomspolitiske emner

-at formidle oplysninger om Fællesskabets indsats

-at træffe foranstaltninger, der fremmer de unges deltagelse og initiativ.

Støtten er blevet ydet uden et retsgrundlag via budgetposter, der er opført under Kommissionens driftsudgifter til administration.

Formål

Vedtagelsen af Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1] og beslutningen om at udarbejde Kommissionens budgetstruktur efter ABB-metoden (Activity Based Budgeting) indebærer, at der udarbejdes basisretsakter for en række tilskud, der tidligere blev finansieret på grundlag af bevillinger i budgettets del A (administrative bevillinger) under sektionen om Kommissionen (sektion III).

[1] EFT L 248 af 16.9.2002, s. 1.

Målet med denne afgørelse er derfor at fastsætte en basisretsakt om ydelse af driftstilskud til organer, der er aktive på europæisk plan på ungdomsområdet, for en periode på tre år (2004-2006).

Kommissionen har offentligt givet tilsagn om, at tilskud, der hidtil har været finansieret over del A, skal have et retsgrundlag, nemlig i en erklæring, der blev afgivet i forbindelse med godkendelsen af den nye finansforordning. I erklæringen hedder det, at "Europa-Parlamentet og Rådet noterer sig, at Kommissionen agter at forelægge et forslag til rammeforordning, hvori de samlede kriterier for udvælgelse og ydelse af driftstilskud til de organer, som er omhandlet i artikel 108, stk. 1, litra b), kan fastsættes".

Retsgrundlag

Forslagets retsgrundlag er EF-traktatens artikel 149, hvor det hedder, at Fællesskabets indsats vedrørende almen uddannelse, erhvervsuddannelse og ungdom bl.a. skal tilskynde til udvikling af udvekslingen af unge og ungdomsledere. Den procedure, der skal anvendes, er den, der er fastsat i traktatens artikel 251: Afgørelsen skal vedtages ved den fælles beslutningsprocedure af Europa-Parlamentet og Rådet efter forslag fra Kommissionen.

Budgetmæssige konsekvenser

Da forslaget i alt væsentligt beror på, at der teknisk set er behov for et retsgrundlag for støtte, som hidtil har manglet et sådant retsgrundlag, er de beløb, det vedrører, stort set baseret på de beløb, der ydes over EU-budgettet for 2003.

Det foreslåede beløb udgør i alt 11,520 mio. EUR.

Gennemgang af artiklerne

I artikel 1 fremlægges formålet med programmet, nemlig støtte til ikke-statslige organisationer, der er aktive på europæisk plan på ungdomsområdet.

I artikel 2 fastsættes betingelserne for deltagelse i programmet, og der henvises til bilaget, hvor der gøres nærmere rede for de to emneområder, programmet består af:

-driftstilskud til Det Europæiske Ungdomsforum

-driftstilskud til internationale, ikke-statslige ungdomsorganisationer.

Ifølge artikel 3 omfatter programmet geografisk set EU-landene og evt., for bestemte foranstaltninger, kandidatlandene, EFTA/EØS-landene og de Balkan-lande, der omfattes af stabiliserings- og associeringsprocessen for landene i Sydøsteuropa, samt visse lande i Samfundet af Uafhængige Stater.

I artikel 4 henvises til bilagets bestemmelser om udvælgelse af tilskudsmodtagere under programmet. Det fastsættes, at driftstilskuddene til internationale ikke-statslige ungdomsorganisationer ydes på grundlag af årlige indkaldelser af forslag.

I artikel 5 henvises til bilagets bestemmelser om betingelserne for ydelse af tilskud.

I artikel 6 fastsættes programmets finansieringsrammer til 11,520 mio. EUR for perioden 2004-2006.

Bestemmelserne om slutevaluering af programmet findes i artikel 7. Der er ingen planer om at forlænge programmet efter 2006. Fra 2007 forventes de foranstaltninger, det vedrører, at blive inkorporeret i det nye program for unge, der skal følge efter det eksisterende.

2003/0113 (COD)

Forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på ungdomsområdet

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 149, stk. 4,

under henvisning til forslag fra Kommissionen [2],

[2] EFT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [3],

[3] EFT C [...] af [...], s. [...].

under henvisning til udtalelse fra Regionsudvalget [4],

[4] EFT C [...] af [...], s. [...].

efter proceduren i traktatens artikel 251 [5], og

[5] EFT C [...] af [...], s. [...].

ud fra følgende betragtninger:

(1) Ved traktaten er der indført et unionsborgerskab, og det er fastsat i traktaten, at Fællesskabets indsats vedrørende almen uddannelse, erhvervsuddannelse og ungdom bl.a. skal tilskynde til udvikling af udvekslingen af unge og ungdomsledere.

(2) I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne, og navnlig de unge, kan bringes nærmere på det europæiske projekt og de europæiske institutioner.

(3) I Kommissionens hvidbog "Et nyt afsæt for europæisk ungdom" fremsættes det synspunkt, at de unges deltagelse bør fremmes, og der slås bl.a. til lyd for at styrke strukturer, hvor de unge kan udfolde deres vilje til at udtrykke sig. Det hedder endvidere, at information er en nødvendig forudsætning for en styrkelse af et aktivt medborgerskab.

(4) I resolution af 27. juni 2002 [6] vedtaget af Rådet og repræsentanterne for medlemsstaternes regeringer, forsamlet i Rådet, tilslutter Rådet sig de tematiske prioriteter som foreslået i hvidbogen, navnlig deltagelse og information, bl.a. for at tilskynde de unge til at deltage i udøvelsen af aktivt medborgerskab, og der foreslås gennemførelsesmekanismer under den åbne koordinationsmetode, som går ud på at høre de unge på nationalt plan efter egne metoder og høring af Det Europæiske Ungdomsforum på europæisk plan.

[6] EFT C 168 af 13.7.2002, s. 2.

(5) Det Europæiske Ungdomsforum fungerer som de unges repræsentant på EU-plan. Det yder en uundværlig koordinerings- og formidlingsindsats blandt EU-institutionerne og blandt organisationerne indbyrdes vedrørende de ikke-statslige ungdomsorganisationers udtalelser og information på det ungdomspolitiske område. Indsatsen er af generel europæisk interesse.

(6) Konto A-3023 og A-3029 i De Europæiske Fællesskabers almindelige budget for 2003 og for de foregående budgetår er øremærket til støtte til Det Europæiske Ungdomsforum og til internationale, ikke-statslige ungdomsorganisationer.

(7) I henhold til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [7], i det følgende benævnt finansforordningen, skal disse eksisterende støtteforanstaltninger have et retsgrundlag.

[7] EFT L 248 af 16.9.2002, s. 1.

(8) Europa-Parlamentet, Rådet og Kommissionen har i forbindelse med vedtagelsen af finansforordningen [8] forpligtet sig til sørge for, at retsgrundlaget kan træde i kraft fra regnskabsåret 2004.

[8] Erklæring ad artikel 108 af 13.6.2002 i forbindelse med vedtagelsen af finansforordningen.

(9) Geografisk set bør dette program omfatte medlemsstaterne, og eventuelt, for bestemte foranstaltninger, alle europæiske lande, fordi det er vigtigt at styrke forbindelserne mellem det udvidede EU og naboerne i Europa.

(10) Eventuel samfinansiering, der ikke hidrører fra Fællesskabet, men fra statsmidler, skal være i overensstemmelse med traktatens artikel 87 og 88.

(11) I denne afgørelse fastlægges der for programmets samlede varighed en finansieringsramme, der udgør det primære referencegrundlag for budgetmyndigheden som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [9].

[9] EFT C 172 af 18.6.1999, s. 1.

(12) Støtten i henhold til denne afgørelse bør ydes under nøje overholdelse af nærhedsprincippet og proportionalitetsprincippet -

TRUFFET FØLGENDE AFGØRELSE:

Artikel 1 - AProgrammets formålm

1. Ved denne afgørelse fastlægges et EF-handlingsprogram for støtte til ikke-statslige organisationer, der er aktive på europæisk plan på ungdomsområdet.

2. Programmets generelle formål er at støtte de pågældende organers aktiviteter. Aktiviteterne fremgår af et løbende arbejdsprogram fra et organ, der arbejder for virkeliggørelsen af et mål af generel europæisk interesse på ungdomsområdet eller et mål, der indgår i Den Europæiske Unions politik på dette område. Aktiviteterne skal bl.a. bidrage til eller kunne bidrage til udviklingen og gennemførelsen på fællesskabsplan af samarbejdsforanstaltninger på ungdomsområdet. Samarbejdet med Det Europæiske Ungdomsforum bidrager til dette generelle mål, for så vidt som Det Europæiske Ungdomsforum repræsenterer og koordinerer ikke-statslige ungdomsorganisationer, og det formidler oplysninger om ungdommen over for EU-institutionerne.

3. Dette program gennemføres i perioden 1. januar 2004 - 31. december 2006.

Artikel 2 - ADeltagelse i programmetD

Et organ skal, for at være berettiget til driftstilskud, overholde bestemmelserne i bilaget og opfylde følgende kriterier:

a) dets aktiviteter skal være i overensstemmelse med grundprincipperne i EF-indsatsen på ungdomsområdet og ligge inden for de prioriterede områder, der opstilles i bilaget

b) det skal have eksisteret retsgyldigt i over et år

c) det skal gennemføre sine aktiviteter på europæisk plan, enten alene eller i form af forskellige samordnede foreninger, og dets struktur og aktiviteter skal have potentiale til at berøre hele EU eller omfatte mindst otte af landene omhandlet i artikel 3 (inkl. medlemsstater).

Artikel 3 - [Deltagelse fra lande uden for Fællesskabet]

I foranstaltningerne under dette program kan EØS-/EFTA-landene og kandidatlandene deltage i overensstemmelse med de relevante bestemmelser i de instrumenter, der er gældende for forbindelserne mellem Det Europæiske Fællesskab og de pågældende lande.

Ligeledes kan de Balkanlande, der deltager i stabiliserings- og associeringsprocessen for landene i Sydøsteuropa, [10] deltage på betingelser og efter procedurer, som aftales med disse lande.

[10] Den Tidligere Jugoslaviske Republik Makedonien, Albanien, Serbien og Montenegro, Bosnien-Hercegovina og Kroatien.

Ligeledes kan visse lande inden for Samfundet af Uafhængige Stater [11] deltage på betingelser og efter procedurer, som aftales med disse lande.

[11] Belarus, Moldova, Den Russiske Føderation og Ukraine.

Artikel 4 - [Udvælgelse af modtagere]

Ved ydelse af et driftstilskud i henhold til det løbende arbejdsprogram fra et organ, der arbejder for virkeliggørelsen af et mål af generel europæisk interesse eller et mål, der indgår i Den Europæiske Unions politik på ungdomsområdet, skal de samlede kriterier, der er anført i bilaget, overholdes.

Artikel 5 - [Ydelse af tilskuddet]

Tilskud, der ydes under programmets forskellige aktioner, skal være i overensstemmelse med bestemmelserne i den relevante del af bilaget.

Artikel 6 - [Finansielle bestemmelser]

1. Finansieringsrammen for gennemførelsen af programmet udgør 11,520 mio. EUR for perioden omhandlet i artikel 1, stk. 3.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7 - [Opfølgning og evaluering]

Kommissionen forelægger senest den 31. december 2007 Europa-Parlamentet og Rådet en rapport om gennemførelsen af dette program. Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og overordnet set sammenhængende, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen (ud fra i hvor høj grad målene i artikel 1 og i bilaget er nået).

Artikel 8 - [Ikrafttrædelse]

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand

[...] [...]

BILAG

1. AKTIVITETER, DER YDES TILSKUD TIL

Det generelle mål, jf. artikel 1, tager sigte på at styrke Fællesskabets indsats på ungdomsområdet og gøre den mere effektiv, ved at der ydes støtte til organer, der er aktive på europæisk plan på dette område.

1.1. Ungdomsorganisationernes aktiviteter, der bidrager til styrkelse og effektivisering af Fællesskabets indsats, er bl.a. følgende:

-at være repræsentant for de berørte parter på fællesskabsplan

-at stå for udveksling af unge og volontørtjenester

-at gennemføre uformelle programmer inden for almen uddannelse og erhvervsuddannelse

-at føre debat om ungdomspolitiske emner

-at formidle oplysninger om Fællesskabets indsats

-at træffe foranstaltninger, der fremmer de unges deltagelse og initiativ.

1.2. Det Europæiske Ungdomsforums aktiviteter er bl.a. følgende:

- at være repræsentant for de unge over for Den Europæiske Union

-at koordinere medlemmernes holdninger over for Den Europæiske Union

-at formidle oplysninger om ungdommen til EU-institutionerne

-at formidle oplysninger om Den Europæiske Union til de nationale ungdomsråd og ikke-statslige organisationer

-at bidrage til nye rammer for samarbejde på ungdomsområdet fastlagt på EU-plan

-at stå for debatter og idéarbejde vedrørende ungdommen i Europa og vedrørende EU's indsats for de unge.

2. GENNEMFØRELSE AF DE AKTIVITETER, DER YDES TILSKUD TIL

De aktiviteter, som gennemføres af de organer, der kan ydes EF-tilskud til i henhold til programmet, henhører under et af følgende emneområder:

2.1 Emneområde 1: løbende aktiviteter, der gennemføres af Det Europæiske Ungdomsforum, som er et organ, der arbejder for virkeliggørelsen af et mål af generel europæisk interesse, og hvis medlemmer er de nationale ungdomsråd og ikke-statslige ungdomsorganisationer, under overholdelse af følgende principper:

-Det Europæiske Ungdomsforum udvælger på uafhængig vis sine medlemmer.

-Det Europæiske Ungdomsforum handler selvstændigt ved den nærmere tilrettelæggelse af sine aktiviteter under overholdelse af punkt 1.2.

-Ungdomsorganisationer, der ikke er medlemmer, og uorganiserede unge inddrages i videst muligt omfang i Det Europæiske Ungdomsforums aktiviteter.

-Det Europæiske Ungdomsforum bidrager aktivt til det politiske arbejde på ungdomsområdet på europæisk plan ved bl.a. at svare EU-institutionerne, når de gennemfører høringer af civilsamfundet, og ved over for sine medlemmer at gøre rede for EU-institutionernes holdninger.

-Medlemmerne skal geografisk set også komme fra de lande, der er nævnt i afgørelsens artikel 3.

2.2. Emneområde 2: løbende aktiviteter, der gennemføres af et organ, der arbejder for virkeliggørelsen af et mål af generel europæisk interesse på ungdomsområdet eller et mål, der indgår i Den Europæiske Unions politik på dette område.

Det drejer sig om følgende:

a) organer, der arbejder uden fortjeneste for øje, og som udelukkende arbejder til gavn for de unge, eller organer, der har et bredere sigte, og som for en del af sine aktiviteters vedkommende udelukkende arbejder til gavn for de unge; i begge tilfælde skal organerne inddrage de unge i styringen af de pågældende aktiviteter

b) europæiske net, der repræsenterer organer, som arbejder uden fortjeneste for øje, og som arbejder aktivt til gavn for de unge; de unge skal inddrages i styringen af de pågældende aktiviteter.

Der kan ydes et årligt driftstilskud til gennemførelsen af et sådant organs løbende arbejdsprogram.

2.3 Da det er nødvendigt at sikre, at Det Europæiske Ungdomsforum bliver permanent, tages der ved tildeling af midler fra programmet hensyn til følgende retningslinje: de midler, der tildeles under emneområde 1, udgør mindst 2 000 000 EUR.

3. UDVÆLGELSE AF MODTAGERE

3.1 Hvad angår programmets emneområde 1 ydes tilskuddet direkte til Det Europæiske Ungdomsforum.

3.2 De organer, der modtager et driftstilskud i henhold til programmets emneområde 2, udvælges på grundlag af indkaldelser af forslag.

Der kan indgås rammeaftaler om partnerskab for programperioden med de således udvalgte organer. De individuelle tilskud på grundlag af rammeaftalerne om partnerskab tildeles efter de procedurer, der er fastsat i de pågældende aftaler.

Der arrangeres indkaldelser af forslag med henblik på udvælgelse af yderligere modtagere.

4. KARAKTERISTIKA FOR EVALUERINGEN AF TILSKUDSANSØGNINGERNE

Ansøgningerne om tilskud evalueres under hensyn til:

-i hvor høj grad ansøgningen opfylder programmets formål

-aktiviteternes kvalitet

-aktiviteternes forventede multiplikatoreffekt over for de unge

-aktiviteternes geografiske rækkevidde

-inddragelsen af de unge i de pågældende organers strukturer.

5. FINANSIERING OG TILSKUDSBERETTIGEDE UDGIFTER

5.1 Under emneområde 1 omfatter Det Europæiske Ungdomsforums tilskudsberettigede udgifter såvel driftsudgifter som udgifter, der er nødvendige for, at aktiviteterne kan gennemføres.

5.2 Tilskuddet til Det Europæiske Ungdomsforum må ikke finansiere organets samlede tilskudsberettigede udgifter i det kalenderår, for hvilket tilskuddet ydes: Forummet skal opnå samfinansiering af mindst 20 % af sit budget fra andre kilder end EF-kilder. Samfinansieringen kan delvis ydes i form af naturalydelser, på betingelse af at værdiansættelsen af ydelserne ikke overstiger hverken de faktiske omkostninger dokumenteret ved regnskabsbilag eller de generelt accepterede udgifter på det pågældende marked.

5.3 I henhold til artikel 113, stk. 2, i Rådets forordning (EF, Euratom) nr. 1605/2002 af 25. juni 2002 fraviges princippet om nedtrapning af de driftstilskud, der ydes til Det Europæiske Ungdomsforum, i betragtning af at det er et organ, der arbejder for virkeliggørelsen af et mål af generel europæisk interesse.

5.4 Under emneområde 2 tages der ved fastlæggelsen af driftstilskud kun hensyn til de driftsudgifter, der er nødvendige for en tilfredsstillende gennemførelse af det udvalgte organs normale aktiviteter, herunder personaleudgifter, generalomkostninger (leje, ejendomsudgifter, udstyr, kontorartikler, telekommunikation, porto osv.), udgifter til interne møder og udgifter til publikations-, oplysnings- og formidlingsvirksomhed.

5.5 Driftstilskuddet under emneområde 2 må ikke finansiere organets samlede tilskudsberettigede udgifter i det kalenderår, for hvilket tilskuddet ydes. Organerne under dette emneområde skal opnå samfinansiering af mindst 20 % af deres budget fra andre kilder end EF-kilder. Samfinansieringssatsen fastsættes hvert år i indkaldelsen af forslag. Samfinansieringen kan delvis ydes i form af naturalydelser, på betingelse af at værdiansættelsen af ydelserne ikke overstiger hverken de faktiske omkostninger dokumenteret ved regnskabsbilag eller de generelt accepterede udgifter på det pågældende marked.

5.6 Det således ydede driftstilskud skal, hvis det fornyes, nedtrappes, jf. artikel 113, stk. 2, i Rådets forordning (EF, Euratom) nr. 1605/2002 af 25. juni 2002. Nedtrapningen anvendes fra det tredje år og fastsættes til 2,5 % pr. år. For at overholde denne regel, der gælder, uden at ovennævnte samfinansieringsregel tilsidesættes, skal EF-samfinansieringen, dvs. tilskuddet, i et givet regnskabsår være mindst 2,5 procentpoint mindre end EF-samfinansieringen, dvs. tilskuddet, i det foregående regnskabsår.

6. PROGRAMMETS FORVALTNING

Kommissionen kan på grundlag af en omkostnings-/effektivitetsanalyse beslutte at overdrage alle eller nogle forvaltningsopgaver i forbindelse med programmet til et gennemførelsesorgan, jf. artikel 55 i finansforordningen vedrørende De Europæiske Fællesskabers almindelige budget. Den kan også på grundlag af kontrakter om punktuelle tjenesteydelser benytte eksperter og enhver anden teknisk og administrativ bistand, der ikke medfører udøvelse af offentlig myndighed. Den kan yderligere finansiere undersøgelser og tilrettelægge ekspertmøder, der letter iværksættelsen af programmet, og gennemføre foranstaltninger med henblik på oplysnings-, publikations- og formidlingsvirksomhed, der har direkte forbindelse med gennemførelsen af programmet.

7. KONTROL OG REVISION

7.1 Modtageren af et driftstilskud stiller al dokumentation for udgifter, der er afholdt i løbet af det år, hvor tilskuddet blev ydet, til rådighed for Kommissionen, herunder især kontrollerede regnskaber, i fem år fra den sidste udbetaling. Tilskudsmodtageren sørger for, at dokumentation, der eventuelt befinder sig hos partnere eller medlemmer, overdrages Kommissionen.

7.2 Kommissionen kan enten direkte ved hjælp af en af sine medarbejdere eller via et andet kvalificeret eksternt organ efter eget valg foretage en kontrol af anvendelsen af tilskuddet. Disse kontroller kan foretages i hele aftalens løbetid og i en periode på fem år fra dagen for betalingen af tilskuddets saldo. Resultaterne af disse kontroller kan føre til, at Kommissionen træffer beslutning om tilbagekrævning.

7.3 Kommissionens personale og eksterne personer, der har fået mandat fra Kommissionen, skal i det omfang, det er nødvendigt til udførelse af disse kontroller, have adgang bl.a. til modtagerens kontorlokaler, og til alle nødvendige oplysninger, herunder i elektronisk form.

7.4 Revisionsretten og Det Europæiske Kontor for Bekæmpelse af Svig (OLAF) har samme rettigheder som Kommissionen, bl.a. ret til adgang.

7.5 For at beskytte Fællesskabets finansielle interesser mod svig og andre uregelmæssigheder, bemyndiges Kommissionen til i overensstemmelse med Rådets forordning (EURATOM, EF) nr. 2185/96 [12] at foretage kontrol og undersøgelser på stedet i forbindelse med det her omhandlede program. Undersøgelserne gennemføres eventuelt af Det Europæiske Kontor for Bekæmpelse af Svig (OLAF) i overensstemmelse med Europa-Parlamentets og Rådets forordning (EF) nr. 1073/1999 [13].

[12] EFT L 292 af 15.11.1996, s. 2.

[13] EFT L 136 af 31.5.1999, s. 1.

FINANSIERINGSOVERSIGT

Politikområde: Uddannelse og kultur

Aktivitet: Ungdomsanliggender

Titel:

EF-handlingsprogram til fremme af organer, der er aktive på europæisk plan på ungdomsområdet

1. BUDGETPOST (nummer og betegnelse)

15.07.01.01 (ex A-3023) Det Europæiske Ungdomsforum (tidl. EU's Ungdomsforum)

15.07.01.02 (ex A-3029) Støtte til internationale, ikke-statslige ungdomsorganisationer

15.01.04.19 Støtte til internationale, ikke-statslige ungdomsorganisationer - udgifter til den administrative forvaltning

2. SAMLEDE TAL

2.1 Samlet rammebevilling (del B): 11,520 mio. EUR som forpligtelsesbevilling

2.2 Gennemførelsesperiode:

2004-2006

2.3 Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud)

(jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2) [14]

[14] Midlerne er anslået ud fra den antagelse, at der oprettes et gennemførelsesorgan, og de fratrækkes de midler, der for øjeblikket tildeles under Kommissionens administrative udgifter.

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4 Forenelighed med den finansielle programmering og de finansielle overslag

|X| Forslaget er foreneligt med den gældende finansielle programmering

| | Forslaget kræver omprogrammering af de relevante poster i de finansielle overslag.

| | Omprogrammeringen kan betyde, at bestemmelserne i den interinstitutionelle aftale må tages i brug.

2.5 Virkninger for budgettets indtægtsside

|X| Ingen (vedrører tekniske aspekter ved en foranstaltnings gennemførelse)

| | Virkningerne er følgende:

3. BUDGETSPECIFIKATIONER

>TABELPOSITION>

NB: I denne form er foranstaltningen ny, men den ligger i forlængelse af EF-støtte, der i en anden form har eksisteret i flere år, og den har især til formål at give interventionerne et retsgrundlag. Det er de hidtidige budgetposter A-3023 og A-3029, der er berørt.

4. RETSGRUNDLAG

Forslag til Rådets og Europa-Parlamentets afgørelse vedtaget af Kommissionen den ....

5. BESKRIVELSE OG BEGRUNDELSE

5.1 Behov for EU-foranstaltninger

5.1.1 Mål

Foruden traktatens bestemmelser om unionsborgerskab peges der i en række nyere meningstilkendegivelser på behovet for at fremme et aktivt medborgerskab, navnlig blandt unge: I Kommissionens hvidbog om nye styreformer slås der til lyd for, at borgerne skal deltage i alt fra udformningen til gennemførelsen af politikkerne, og at civilsamfundet og de organisationer, der indgår i det, skal inddrages. I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne, og navnlig de unge, kan bringes nærmere på det europæiske projekt og de europæiske institutioner. I Kommissionens hvidbog "Et nyt afsæt for europæisk ungdom" fremsættes det synspunkt, at de unges deltagelse bør fremmes, og der slås bl.a. til lyd for at styrke strukturer, hvor de unge kan udfolde deres vilje til at udtrykke sig. I Europa-Parlamentets beslutning af 14. maj 2002 om Kommissionens hvidbog hedder det bl.a., at de politikker, der foreslås i hvidbogen, bør omsættes til konkrete handlinger, og at der bør stilles de nødvendige budgetmidler til rådighed herfor ud over bevillingerne til ungdomsprogrammet.

Via to budgetposter i budgettets del A har der i en årrække været ydet støtte til fremme af organer, der er aktive på europæisk plan på ungdomsområdet: A-3023 om samfinansiering af EU's Ungdomsforums driftsudgifter og A-3029 om støtte til internationale, ikke-statslige ungdomsorganisationer. Støtten er blevet ydet uden et retsgrundlag via budgetposter, der er opført under Kommissionens driftsudgifter til administration. Fra 2004 indføres der en kontoplan, der følger ABB-principperne, og denne støtte skal derfor have et korrekt retsgrundlag, således som Europa-Parlamentet, Rådet og Kommissionen er blevet enige om i forbindelse med vedtagelsen af den nye finansforordning.

Dette forslag, der har baggrund i nogle tekniske betragtninger, har således til formål at give et solidt retsgrundlag for driftstilskud, der ydes til:

-Det Europæiske Ungdomsforum, der repræsenterer de unge over for Den Europæiske Union, og som yder en uundværlig koordinerings- og formidlingsindsats blandt EU-institutionerne og blandt organisationerne indbyrdes vedrørende de ikke-statslige ungdomsorganisationers udtalelser og information på det ungdomspolitiske område

-organer, der arbejder på at få de unge til at deltage i udøvelsen af aktivt medborgerskab og at give dem information på det ungdomspolitiske område, og som bidrager til at fremme den europæiske tanke blandt de unge i og uden for EU.

Det er meningen, at denne støtte senere skal indarbejdes i det program, som Kommissionen vil foreslå som efterfølger til det nuværende program for unge, der slutter den 31. december 2006. Forslaget dækker således overgangsperioden 2004-2006.

5.1.2 Dispositioner, der er truffet på grundlag af forhåndsevalueringen

Forslaget beror især på, at der teknisk set er behov for et solidt retsgrundlag for de driftstilskud, der traditionelt er blevet ydet på dette område over budgettets del A, idet man på den måde imødekommer de tre institutioners fælles erklæring, der blev afgivet i forbindelse med vedtagelsen af den nye finansforordning.

I den eksterne evaluering af EF-støtten til ikke-statslige ungdomsorganisationer, der via budgetpost A-3029 blev gennemført i 2002, fremhævedes organisationernes multiplikatoreffekt og de positive virkninger af deres indsats.

5.2 Indsatsområder og nærmere bestemmelser for støtten

Forslaget tager sigte på driftstilskud til organer, der er aktive på ungdomsområdet: Det Europæiske Ungdomsforum og ungdoms-ngo'er. Dermed supplerer det de andre eksisterende støtteformer under indsatsen på ungdomsområdet under uddannelses- og kulturpolitikken, navnlig ved støtte, der ydes under programmet for unge.

Formålet med støtten til Det Europæiske Ungdomsforum er at give det mulighed for at fungere som kontaktpunkt mellem EU-institutionerne og ungdomsorganisationerne.

Formålet med støtten til ungdoms-ngo'erne er at give dem mulighed for at udvikle den europæiske dimension i deres aktiviteter. I den forbindelse fastsættes der minimumskrav til, hvor repræsentative de organer, der kan ydes tilskud til i henhold til denne foranstaltning, skal være. Det er hensigten at yde støtte til ca. 80 organer pr. år.

I begge tilfælde har EF-støtten form af driftstilskud. I betragtning af Det Europæiske Ungdomsforums vedtægter skal det betragtes som et organ, der arbejder for virkeliggørelsen af et mål af generel europæisk interesse. Ved det årlige tilskud, der ydes til det, fraviges princippet om, at driftstilskud skal nedtrappes. Driftstilskuddene til ungdoms-ngo'erne ydes på grundlag af indkaldelser af forslag, og princippet om nedtrapning overholdes.

5.3 Gennemførelsesmetoder

Der er ved at blive gennemført en feasibilityundersøgelse vedrørende oprettelse af et gennemførelsesorgan, der skal bistå Kommissionen på uddannelses- og kulturområdet. Hvis Kommissionen på grundlag af en omkostnings-/effektivitetsanalyse beslutter at oprette et sådant gennemførelsesorgan, kan dette tilknyttes nogle af forvaltningsopgaverne i forbindelse med programmet, jf. artikel 55 i finansforordningen vedrørende De Europæiske Fællesskabers almindelige budget.

Denne mulighed behandles på det pågældende politikområdes overordnede plan, det er på det niveau, man kan vurdere en sådan fremgangsmådes konsekvenser for de ressourcer, der skal afsættes til forvaltningen af programmet i Kommissionen. Foreløbig arbejdes der ud fra, at der under programmet (via budgetposten vedrørende administrative udgifter sammenholdt med budgetposten vedrørende programmet) ydes driftstilskud til det planlagte gennemførelsesorgan.

6. FINANSIELLE VIRKNINGER

6.1 Samlede finansielle virkninger for budgettets del B (i hele programperioden)

6.1.1 Finansieringsstøtte Mio. EUR (3 decimaler)

>TABELPOSITION>

6.2. Beregning af omkostningerne pr. foranstaltning i budgettets del B

(hele programperioden)

Mio. EUR (3 decimaler)

>TABELPOSITION>

Det foreslåede beløb skal bl.a. muliggøre den årlige finansiering af tilskuddet til Det Europæiske Ungdomsforum ud fra en årlig stigning på 2 %.

7. VIRKNINGER FOR PERSONALERESSOURCER OG ADMINISTRATIONSUDGIFTER

Behovet for personaleressourcer og administrative ressourcer vil blive dækket af bevillinger ydet til det administrerende generaldirektorat i forbindelse med den årlige tildelingsprocedure.

7.1. Personalemæssige virkninger

Det drejer sig om eksisterende ressourcer.

>TABELPOSITION>

7.2 Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode uden bistand fra et gennemførelsesorgan. Hvis man antager, at et gennemførelsesorgan yder bistand fra 2005, nedbringes de af Kommissionens interne midler, der afsættes til forvaltning af foranstaltningen, med et tilsvarende beløb (denne antagelse er indarbejdet i det samlede beløb nedenfor).

7.3 Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode uden bistand fra et gennemførelsesorgan. Hvis man antager, at et gennemførelsesorgan yder bistand fra 2005, nedbringes de af Kommissionens interne midler, der afsættes til forvaltning af foranstaltningen, med et tilsvarende beløb (denne antagelse er indarbejdet i det samlede beløb nedenfor).

(1) Det specificeres, hvilken udvalgstype der er tale om, og hvilken gruppe udvalget tilhører.

>TABELPOSITION>

8. RESULTATOPFØLGNING OG EVALUERING

8.1 Resultatopfølgningssystem

Bestemmelserne om evaluering af programmet findes i artikel 7 (slutevaluering).

8.2 Hvordan og hvor ofte skal der evalueres?

Kommissionen forelægger senest den 31. december 2007 Europa-Parlamentet og Rådet en rapport om gennemførelsen af dette program. Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og overordnet set sammenhængende, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen (ud fra i hvor høj grad målene i artikel 1 og i bilaget er nået).

9. FORHOLDSREGLER MOD SVIG

I samtlige kontrakter, aftaler og retlige forpligtelser, der indgås mellem Kommissionen og tilskudsmodtagerne, er det bestemt, at Kommissionen og Revisionsretten kan foretage en kontrol på stedet hos den direkte tilskudsmodtager, og at der i op til fem år efter kontraktperiodens ophør kan forlanges dokumentation for udgifter, der er afholdt som led i disse kontrakter, aftaler og retlige forpligtelser. Tilskudsmodtagerne har pligt til at fremlægge en rapport og et regnskab, som analyseres med hensyn til indhold og udgifternes støtteberettigelse. Analysen afhænger af genstanden for fællesskabsfinansieringen og tager hensyn til de kontraktlige forpligtelser og principperne om sund økonomisk og finansiel forvaltning.

Som bilag til finansieringsaftalerne findes administrative og finansielle oplysninger, der bl.a. har til formål at præcisere, hvilke udgifter der er tilskudsberettigede i henhold til aftalerne. Kontrol og revision af de støttede projekter (samt evaluering i forbindelse med udvælgelsen) kan evt. lettes, ved at fællesskabsstøtten begrænses til kun at dække visse faktiske udgifter, der kan identificeres og kontrolleres i støttemodtagerens regnskab.